Genndy Tartakovsky

Genndy Tartakovsky (, s. 17. tammikuuta 1970 Moskova, Neuvostoliitto) on venäläissyntyinen yhdysvaltalainen animaattori. Hänen luomiaan animaatiosarjoja ovat muun muassa Dexterin laboratorio, Samurai Jack ja Star Wars: Clone Wars.

Tausta
Tartakovsky syntyi vuonna 1970 juutalaisperheeseen silloisessa Neuvostoliitossa. Hänen isänsä työskenteli hallituksen korkea-arvoistenvirkamiesten hammaslääkärinä ja äitinsä koulussa vararehtorina. Isä halusi lapsilleen paremman elämän, ja perhe muutti aluksi Italiaan ja myöhemmin vuonna 1977 Yhdysvaltoihin. Italiassa Tartakovskyt asuivat saksalaisperheen naapurina, ja naapurin tytön innoittamana Tartakovsky kiinnostui piirtämisestä. Myöhemmin Yhdysvalloissa hän sai lisää vaikutteita sarjakuvista. Hänen ensimmäinen ostamansa sarjakuva oli Superystävät.

Koulutus
Tartakovsky aloitti koulunkäynnin Yhdysvalloissa Chicagon Eugene Field -koulussa kolmannelta luokalta. Koulunkäynti oli vaikeaa, koska hänestä tunsi joutuneensa silmätikuksi ulkomaalaisuutensa vuoksi. Tartakovsky on kertonut sopeutuneensa muiden joukkoon vasta high schoolin toisella luokalla. Kun hän oli 16-vuotias, hänen isänsä kuoli. Tartakovsky on kertonut, että isä oli hyvin tiukka ja vanhanaikainen mies mutta isäsuhde oli hänelle kuitenkin tärkeä. Isän kuoleman jälkeen perhe muutti valtion rahoittamaan asuntoon,ja Tartakovsky jatkoi koulunkäyntiä työn ohella. Uudessa asunnossa hän tutustui ensimmäistä kertaa televisioon, joka vaikutti syvästi hänen tulevaan uraansa.

Perhe halusi, että Tartakovskysta tulisi liikemies, ja tyydyttääkseen perheensä kunnianhimon hän yritti opiskella mainosalaa. Hän ei kuitenkaan ehtinyt ilmoittautua kurssille ajoissa ja päätyi opiskelemaan animaatiokurssille. Hän opiskeli animaatioakaa Chicagon Columbia Collegessa. Vuoden 1991 aikoihin Tartakovsky loi kolmeminuuttisen lyhytelokuvan, joka oli hänen ensimmäinen suurempi työnsä. Collegessa hän sai myös idean Dexterin laboratoriosta, jonka inspiraationa oli piirros ballerinasta. Columbia Collegen jälkeen Tartakovsky pääsi ystävänsä Robert Renzettin kanssa jatkamaan opiskelua Kaliforniaan Institute of the Artsiin.

Ura
Tartakovskyn televisioura alkoi vuonna 1993 Hanna-Barberan 2 Stupid Dogs -piirrossarjan parissa, johon hän piirsi storyboardeja. Luokkakaveri Craig McCracken oli saanut paikan sarjan taideohjaajana ja kun yhtiön johtohenkilöt kysyivät McCrackenilta tunsiko hän ketään muita saman alan osaajia, hän suositteli Renzettiä ja Tartakovskya. Tästä alkoi myös Tartakovskyn ura animaatioiden parissa. Vuonna 1995 hän loi Dexterin laboratorion pilottijakson, josta vuotta myöhemmin kasvoi oma sarjansa, jossa hän toimi käsikirjoittajana ja ohjaajana. Sarjan pohjalta luotiin myös sarjakuva, jonka 25. numero Stubble Trouble oli osin Tartakovskyn kirjoittama ja piirtämä. Hän myös auttoi McCrackeniä Tehotyttöjen tuottamisessa muun muassa ohjaamalla sarjan jaksoja ja oli mukana animoinnin ohjaajana Powerpuff Girls – elokuvassa. Ennen sitä hän ehti luoda toisen oman sarjansa Samurai Jack, joka palkittiin muun muassa Emmyllä.

Tähtien sodan luonut George Lucas palkkasi Tartakovskyn ohjaamaan Star Wars: Clone Wars -piirrossarjan, josta tuli menestynyt minisarja. Sarja palkittiin kolme kertaa Emmyllä parhaasta animaatiosarjasta ja parhaasta animoinnista. Menestyksestä huolimatta hänellä ei ole aikomusta palata tuleviin Tähtien sota -projekteihin. 

Tartakovskyn ensimmäinen pitkä CGI animaatioelokuva oli Hotel Transylvania.

Orphanage Animation Studios
Tartakovskysta tehtiin myös elokuviin visuaalisia efektejä luovan The Orphanage -yhtiön Orphanage Animation Studiosin taiteellinen johtaja. Yhtiö on pääasiassa koottu Lucasfilmin kokeneista tekijöistä. Yhtiön tavoitteena on jonain päivänä saavuttaa Pixarin kaltaista menestystä. Sen ensimmäinen projekti on tuottaa vuoden 1982 elokuvasta Tumma kristalli (The Dark Crystal) jatko-osa Power of the Dark Crystal, jonka Tartakovsky ohjaa. Elokuvan on määrä ilmestyä vuonna 2009.

Filmografia
Elokuvat
 Dexter’s Laboratory Ego Trip (1999)
 My Freaky Family (2001)
 The Flintstones: On the Rocks (2001)
 Powerpuff Girls – elokuva (2002)
 The Power of the Dark Crystal (2009)
 Hotel Transylvania (2012)
 Hotel Transylvania 2 (2015)
 Hotel Transylvania 3: Monsterit matkalla (2018)

Televisiosarjat
 Kaksi tyhmää koiraa (1993–1994)
 The Critic (1994)
 Dexterin laboratorio (1996–2003)
 Tehotytöt (1998–2000)
 Cow & Chicken (1998)
 Samurai Jack (2001–2004, 2017)
 Star Wars: Clone Wars (2003–2005)
 Sunday Pants (2005)
 Korgoth of Barbaria (2006)

Lähteet

Aiheesta muualla


Luokka:Yhdysvaltalaiset animaattorit
Luokka:Venäläiset animaattorit
Luokka:Animaatio-ohjaajat
Luokka:Yhdysvaltalaiset televisiokäsikirjoittajat
Luokka:Vuonna 1970 syntyneet
Luokka:Elävät henkilöt